โครงการดำเนินงานในอนาคต

บริษัทมีแผนที่จะพัฒนาบริการใหม่ๆ เพื่อให้บริการแก่ลูกค้า
โดยจะเน้นให้บริการในธุรกิจที่มีการเติบโตสูง
และใช้ประโยชน์จากทรัพย์สินที่ได้ลงทุนไปแล้วเป็นหลัก
นอกจากนั้นบริษัทมีแผนที่จะขยายการให้บริการโทรศัพท์สาธารณะ
รวมทั้งลงทุนในโครงการโทรศัพท์เคลื่อนที่ โดยมีรายละเอียดดังนี้

1. บริการใหม่

บริการ Calling Card

เป็นบริการที่เสนอให้แก่ลูกค้าที่ใช้เบอร์โทรศัพท์ของบริษัท
และลูกค้าที่ไม่ได้ใช้เบอร์โทรศัพท์ของบริษัท
โดยลูกค้าสามารถใช้บัตรโทรศัพท์โทรออกจากเครื่องโทรศัพท์ใดก็ได้
ไม่ว่าจะเป็นโทรศัพท์พื้นฐานของ ทศท. หรือ ของบริษัท รวมทั้งโทรศัพท์เคลื่อนที่ในระบบต่างๆ
บริษัทคาดว่าจะเปิดให้บริการและมีรายได้จากบริการนี้ภายในปี 2545
ซึ่งจะช่วยให้รายได้ในส่วนของบริการเสริมพิเศษของบริษัทดีขึ้น

บริการฟรีโฟน 1-800 (Free Phone 1-800)

เป็นบริการที่บริษัทเตรียมจะเสนอให้กับภาคธุรกิจที่ต้องการมีเบอร์โทรศัพท์ไว้บริการลูกค้า
โดยภาคธุรกิจดังกล่าวจะเป็นผู้รับภาระค่าใช้จ่าย จากการที่ลูกค้าโทรศัพท์เข้าไปยังเบอร์ฟรีโฟน
1-800

บริการทั้งสองประเภทนี้มีอัตราการขยายตัวของตลาดสูง
นอกจากนั้นอุปกรณ์สำหรับการให้บริการทั้งสอง
ยังช่วยขยายความสามารถในการให้บริการโทรศัพท์พื้นฐานพกพา PCT
ซึ่งเป็นธุรกิจหลักที่สำคัญของบริษัท

บริษัทคาดว่าจะใช้เงินลงทุนประมาณ 600 ล้านบาท และระยะเวลาคืนทุนประมาณ 2 ปี
และคาดว่าจะเปิดให้บริการและมีรายได้ภายในปี 2545 ซึ่งรายได้จากทั้ง 2 บริการนี้
จะช่วยเพิ่มรายได้ที่มาจากบริการเสริมพิเศษของบริษัท

บริการใหม่สำหรับ PCT

บริษัทมีแผนที่จะเปิดให้บริการส่งผ่านข้อมูลผ่านโทรศัพท์พื้นฐานพกพา PCT ที่ความเร็วสูงภายในปี
2545 ผู้บริหารเชื่อว่าด้วยเทคโนโลยีของโครงข่าย PCT
ที่มีความสามารถในการให้บริการข้อมูลผ่านทางโทรศัพท์ได้ดีกว่าโทรศัพท์มือถือในปัจจุบัน
จะทำให้บริษัทมีโอกาสในตลาดธุรกิจนี้

บริษัทได้เริ่มปรับปรุงโครงข่ายโทรศัพท์พื้นฐานพกพา PCT
เพื่อให้สามารถรองรับบริการส่งผ่านข้อมูลผ่านโทรศัพท์พื้นฐานพกพา PCT ที่ความเร็วสูงได้ตั้งแต่ต้นปี
2544 ปัจจุบันสามารถให้บริการได้คิดเป็นร้อยละ 80 ของพื้นที่ให้บริการ PCT ทั้งหมด
และสามารถเปิดให้บริการครอบคลุมพื้นที่ทั้งหมดภายในปลายปี 2544 บริษัทเชื่อว่า
โครงการขยายขีดความสามารถให้บริการข้อมูลความเร็วสูงของโทรศัพท์พื้นฐานพกพา PCT นี้
ไม่น่าจะมีปัจจัยที่จะทำให้โครงการไม่เป็นไปตามแผน เนื่องจากเป็นการขยายเพิ่มเติม
โดยใช้เงินลงทุนไม่มาก

2. การขยายการให้บริการโทรศัพท์สาธารณะ

บริษัทกำลังอยู่ในระหว่างการขออนุมัติของ ทศท. เพื่อเปิดให้บริการโทรศัพท์สาธารณะเพิ่มอีกจำนวน
6,000 เลขหมาย ซึ่งจะทำให้บริษัทมีจำนวนโทรศัพท์สาธารณะทั้งสิ้น 26,000 เครื่อง
ปัจจุบันบริษัทอยู่ในระหว่างการคัดเลือกผู้จัดหาอุปกรณ์
โดยบริษัทคาดว่าจะสามารถติดตั้งโทรศัพท์สาธารณะเสร็จภายใน 6
เดือนหลังจากที่ได้รับการอนุมัติจาก ทศท. โดยมีประมาณการเงินลงทุนจำนวนรวม 388 ล้านบาท
และคาดว่าจะคืนทุนในเวลาประมาณ 3 ปี

ปัจจัยที่อาจะทำให้โครงการไม่สามารถดำเนินตามแผนได้คือบริษัทอาจจะไม่ได้รับอนุมัติจาก ทศท.
อย่างไรก็ตามบริษัทเชื่อว่าจะได้รับการอนุมัติจาก ทศท. เนื่องจากปัจจุบัน
บริษัทได้รับอนุญาตให้บริการโทรศัพท์สาธารณะในจำนวนที่ยังไม่ครบสัดส่วนร้อยละ 1
ของเลขหมายโทรศัพท์พื้นฐานรวมที่ได้รับสัมปทาน เช่นเดียวกับที่ บริษัท TT&T
ซึ่งเป็นผู้รับสัมปทานโทรศัพท์อีกรายหนึ่ง
ซึ่งได้รับอนุญาตให้ติดตั้งโทรศัพท์สาธารณะได้ครบในสัดส่วนร้อยละ 1 แล้ว

3. โครงการลงทุนในบริษัท ทีเอ ออเร้นจ์ จำกัด 

ในเดือนตุลาคม 2544 บริษัทได้รับโอนหุ้นของ BITCO จำนวนรวม 614,999,956
หุ้นหรือประมาณร้อยละ 41 ของหุ้นที่จำหน่ายแล้วทั้งหมด จากบริษัท เครือเจริญโภคภัณฑ์ จำกัด
บริษัท จันเลาะ จำกัด และนายวรวิทย์ เจนธนากุล (“กลุ่มผู้โอน”)
ทั้งนี้ในการตอบแทนการรับโอนหุ้น BITCO บริษัทจะออกหุ้นสามัญใหม่จำนวน 307,499,978 หุ้น
และใบสำคัญแสดงสิทธิที่จะซื้อหุ้นสามัญของบริษัทจำนวน 100,000,000 หน่วย ให้แก่กลุ่มผู้โอน
โดยในการดำเนินการดังกล่าว บริษัทได้รับอนุมัติจากที่ประชุมผู้ถือหุ้นของบริษัท ครั้งที่ 1/2545
เมื่อวันที่ 28 มิถุนายน 2544

BITCO เป็นผู้ถือหุ้นจำนวนประมาณร้อยละ 99.81 ของหุ้นที่จำหน่ายแล้วทั้งหมดของบริษัท ทีเอ
ออเร้นจ์ จำกัด (อยู่ในระหว่างการเปลี่ยนชื่อเป็นบริษัท ทีเอ ออเร้นจ์ จำกัด)
ซึ่งเป็นบริษัทที่ได้รับสัมปทานจาก กสท. ให้เป็นผู้ให้บริการธุรกิจโทรศัพท์เคลื่อนที่ระบบ GSM 1800
MHZ สำหรับพื้นที่ทั่วประเทศจนถึงปี 2556
นอกจากการที่บริษัทจะสามารถเข้ามีส่วนร่วมในธุรกิจโทรศัพท์เคลื่อนที่
ซึ่งเป็นธุรกิจที่มีการเติบโตสูงแล้ว
บริษัทคาดว่าจะสามารถได้รับประโยชน์อื่นๆจากการดำเนินธุรกิจร่วมกับบริษัท ทีเอ ออเร้นจ์ จำกัด
โดยสามารถใช้เครือข่าย ระบบการให้บริการลูกค้า ฐานลูกค้า รวมทั้งบุคลากรร่วมกัน นอกจากนั้น
การขยายไปยังธุรกิจโทรศัพท์เคลื่อนที่จะทำให้บริษัทเป็นผู้ให้บริการเพียงรายเดียวของประเทศที่มีบริการโทรคมนาคมครบทั้งประเภทไร้สายและมีสายซึ่งนอกจากจะก่อให้เกิดประโยชน์จากการใช้ทรัพยากรต่างๆร่วมกันเพื่อลดภาระต้นทุนแล้ว
ยังสามารถทำการตลาดร่วมกันโดยการจำหน่ายบริการควบคู่กันไป อย่างไรก็ตามการลงทุนในบริษัท
ทีเอ ออเร้นจ์ จำกัด ดังกล่าวอาจจะมีผลต่องบการเงินของบริษัทในระยะสั้น
อันเนื่องมาจากผลขาดทุนที่อาจจะเกิดขึ้นในช่วงแรกของการดำเนินกิจการ